1980-luvulla antikvariaatit olivat hukkua Mustanaamio-lehtiin. Nyt arvo nousee ja keräilijät himoavat uudempiankin numeroita.

Mustanaamio-lehti ehti ilmestyä Suomessa 44 vuotta. Ensimmäinen numero ilmestyi vuonna 1966. Numeroiden myynti väheni 1990-luvulla niin rajusti, että vuonna 2010 ilmestyi lehden viimeinen numero.

Joka toinen viikko ilmestynyt Mustanaamio oli 1980- ja 1990-luvuilla Antikvariaateissa lähes arvoton. Niitä olivat kaikki nurkat täynnä.

Nyt kun Mustanaamion viimeisestä numerosta on kulunut aikaa jo kuusi vuotta, on himo lehteen taas palannut.

– Se entinen divaririesa on muuttunut keräilyksi, kertoo helsinkiläistä Kulkukatin poika -antikvariaattia pitävä Juha Aarnisalo.

Sama havainto on tehty lappeenrantalaisessa antikvariaattiliike Sumassa.

– Silloin, kun Mustanaamion ilmestyminen loppui, ihmiset hamstrasivat Mustanaamioita. Nyt keräilyhimo on alkanut uudestaan, kertoo Leena Saarinen antikvariaatti Sumasta.

Mustanaamio-lehti ilmestyi pitkään mustavalkoisena. Yle Petri Kivimäki

Nostalgian aika

Leena Saarinen kertoo, että suurin osa Mustanaamion ostajista on 50–60-vuotiaita miehiä.

– He ovat lapsuudessaan Mustanaamioita ostaneet tai tilanneet ja haluavat nyt palata nuoruuden aikaan.

Juha Aarnisalon mukaan Mustanaamioiden painosmäärät olivat parhaillaan 100 000, joten lehtiä oli liikkeellä todella paljon.

– Mustanaamion tarinat ovat koskettaneet todella monia suomalaisia.

On tilanteita, jolloin Mustanaamio poistuu viidakosta ja kävelee kaupungin kaduilla kuin kuka tahansa meistä. Viidakon sanonta

Nyt Mustanaamio on tullut nostalgiaikään.

– Se on 50–60-vuotiaiden nostalgiaa. Se mitä on lapsena pyöritelty kädessä, niin sitä halutaan.

Mustanaamion nykysuosion salaisuus on myös siinä, että se ei enää ilmesty. Esimerkiksi Aku Ankat ja Tex Willerit eivät ole niin haluttuja, koska ne ilmestyvät edelleen.

Viidakon sanonnat elävät edelleen. Yle Petri Kivimäki

Onko sinulla Mustanaamio vuodelta 1966?

Lappeenrantalaisessa antikvariaattiliike Sumassa on puolenkymmentä parinkymmenen sentin korkuista pinoa Mustanaamiota. Hinnat alkavat kahdesta eurosta. 1970-luvun hyväkuntoiset lehdet maksavat viisi euroa.

– Vähän väliä meiltä kysellään tiettyjä numeroita. Niitä sitten postitellaan ympäri Suomen, kertoo Leena Saarinen.

Juha Aarnisalon antikvariaatissakin Mustanaamiokasat ovat vajuneet

– Jopa arkinen kahden euron Mustanaamio häipyy hyllystä. Ei saa riittävän paljon myytävää tilalle, kertoo Aarnisalo.

Arvokkain Mustanaamio-lehti on vuoden 1966 numero 2. Siitä voi saada jopa 200 euroa.

– Muutamat vuosikertojen 1967–68 lehdet ovat myös hyvin harvinaisia, paljastaa Juha Aarnisalo.

Mustanaamion suosittu palsta oli Naamio-kerho. Yle Petri Kivimäki

Naamio-kerho, kirjeenvaihtoa ja alaosastoja

Mustanaamio-lehdessä oli yleensä yksi tai kaksi Mustanaamio-tarinaa. Sen lisäksi lehdissä oli muitakin sarjakuvia, kuten Taika Jim.

Mutta tärkeä osa lehteä oli Naamio-kerho, jossa oli ajan tyylille uskollisesti kirjeenvaihtopalsta, lukijoiden tervehdyksiä, kilpailuja ja alajaostojen viestejä.

Vain jäsenille lehdissä oli salaviesti, jonka pystyi ratkaisemaan vain erityisen koodiavaimen avulla. Ratkaisu piti postittaa toimitukseen, joka vastaajien kesken arpoi pieniä palkintoja.

Juha Aarnisalo Antikvariaatti Kulkukatin pojasta uskoo, että ihmisillä on varastoissaan ja kesämökeillään vielä runsaasti Mustanaamioita.

– Varsinkin kesämökillä olevat Mustanaamiot tosin saattavat olla huonokuntoisia, koska niitä on luettu paljon. Talvella kostunut ja kesällä kuivunut lehti alkaa olla aika haperoa tavaraa, kertoo Aarnisalo.

Tämän ratkaisemiseen tarvittiin vain jäsenillä oleva koodiavain. Yle Petri Kivimäki

Mustanaamion tarinaa on laajasti käsitelty Ylen Kuolematon, mutta ei muuttumaton -artikkelissa.